Diari Oficial de la Generalitat Valenciana


Sumari del DOGV 4393, del 05-12-2002 (2002/13467)

Notificació a la OP núm. 190 Coop. Agr. Ntra. Sra. del Rebollet CV, de la Resolució de 23 d'octubre del 2002, del director general de Producció Agrària, sobre control ajudes a la producció de cítrics destinats a la producció. Campanya 1998/99.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4393

Data del DOGV
:   05-12-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/13605


Organisme emissor
:   Conselleria d'Agricultura, Pesca i Alimentació

Tipus de document
:   Anunci

Notificació a la OP núm. 190 Coop. Agr. Ntra. Sra. del Rebollet CV, de la Resolució de 23 d'octubre del 2002, del director general de Producció Agrària, sobre control ajudes a la producció de cítrics destinats a la producció. Campanya 1998/99. [2002/X13296]
  
El director general de Producció Agrària de la Conselleria d'Agricultura, Pesca i Alimentació, de conformitat amb l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, notifica mitjançant escrit a la OP núm. 190, Coop. Agr. Ntra. senyora del Rebollet CV, amb domicili al carrer de la Constitució, núm. 6, 46530 Oliva (València), que:
  
A la vista de les actuacions practicades en esta conselleria en les sol·licituds de bestretes i ajudes a la transformació de cítrics presentades per l'organització de productors (OP) núm. 190, Coop. Agr. Ntra. Sra. del Rebollet CV, en la campanya 1998/99, s'han pogut constatar els fets següents:
  
Primer. La OP núm. 190, Coop. Agr. Ntra. senyora del Rebollet CV, amb domicili social al C/ Constitució, 6, d'Oliva (València), amb CIF núm. F-46046397, va ser reconeguda com a OP d'àmbit autonòmic mitjançant la Resolució 12 de desembre de 1997, del director general de Desenrotllament Rural i Producció Agrària, per a la categoria V (Cítrics).
  
Segon. La OP núm. 190 mencionada va ser homologada com a col·laboradora per a poder acollir-se al règim d'ajudes a la transformació de cítrics previstes en el Reglament (CE) 2202/96 per a la campanya 1998/99 per mitjà de la Resolució de 19 de febrer de 1999, de la Secretaria General d'Agricultura i Alimentació del MAPA, i com a tal va formalitzar durant la campanya 1998/99 contractes de compravenda de satsuma per a galló, taronja per a suc i clementina per a suc, que comportaren la contractació de 200.000, 8.250.000 i 3.250.000 kg respectivament amb la indústria transformadora.
  
Tercer. El nombre de contractes, la quantitat entregada emparada per estos i les bestretes i els saldos de l'ajuda corresponent pagats en la seua totalitat, per producte:
  
\* En el producte clementina per a suc no s'ha pagat el saldo de l'ajuda l'import degut de la qual resulta ser de 9.352.854 ptes., davant del sol·licitat, que era de 80.166.443.
  
Les quantitats entregades, segons les sol·licituds d'ajuda presentades, es desglossen en:
  
 SOCIS INDEPENDENTS TOTAL
  
SATSUMA - 484.991 743.790
  
TARONJA 3.301.795 3.793.608 7.660.611
  
CLEMENTINA 1.698.507 1.732.225 3.209.090
  
Quart. Durant la campanya 1998/99, totes les entregues de satsuma per a transformació en gallons que realitza la OP núm. 190 s'atribuïxen com a procedents de 3 productors independents, en taronja per a suc a socis i a un total de 8 productors independents i en clementina per a suc a socis i a un total de 9 productors independents.
  
Tots els productors independents tenen subscrits els acords corresponents.
  
Cinqué. Com és preceptiu, els Servicis Territorials de la Conselleria d'Agricultura, Pesca i Alimentació a València van realitzar les inspeccions i alçaren les corresponents actes de control d'entrega de cítrics per a la seua transformació per organització de productors, totes elles amb data 19.7.00 per a satsuma, clementina i taronja per a suc, respectivament.
  
Amb data 30.8.01 es realitza informe complementari a estes actes i s'eleva la corresponent proposta per part del cap de Mercats Agraris d'aquells servicis territorials, d'acord amb el contingut de tota la documentació assenyalada.
  
Tot això origina l'acord d'inici d'expedient amb data 8.7.02, del director general de Producció Agrària, i es dóna, com és preceptiu, un termini de 15 dies hàbils a la OP núm. 190 perquè formule totes les al·legacions que trobe oportunes. La dita OP presenta escrit d'al·legacions amb data 29.7.02.
  
Sisé. En comparar les dades cadastrals i les superfícies declarades que figuren en les llistes d'efectius productius corresponents als productors independents que tenen firmats acords amb la OP núm. 190 (en el doble vessant d'existència de la finca i superfície real de cultiu de cítrics), els resultats globals, per producte, són els següents:
  
PRODUCTE SUPERFÍCIE SUPERFÍCIE
  
 LEP (ha) DADES CADASTRALS (ha)
  
Satsuma 6,51 0,2530
  
Taronja 217,28 10,441
  
Clementina 36,61 7,65
  
És a dir, que les superfícies que figuren en les llistes d'efectius productius no es corresponen amb la realitat, en térmens globals, per a cap dels productes citrícoles pel fet que en diversos productors la superfície que figura en cadastre és menor que la que figura en les llistes, no existix el cultiu de cítrics o, fins i tot, no existix la finca.
  
En conseqüència, les superfícies cadastrals comprovades no poden justificar les entregues de productors independents de 199.790, 3.710.890 i 1.326.570 kg de satsuma, taronja i clementina, respectivament, a la industrialització de la procedència indicada.
  
D'altra banda, realitzat un mostratge aleatori de 23 socis sobre el Llibre de Socis es detecta que en 17 casos no coincidixen les dades de les llistes d'efectius productius amb les cadastrals. En conseqüència, tampoc no es poden justificar les entregues de socis.
  
Seté. Per a tots els productes, en els acords amb els productors independents, el compte en què ha d'ingressar-se el pagament de la subvenció i la titularitat del qual ha de correspondre al productor és, en realitat, un compte de la OP núm. 190, el mateix en què s'ingressa l'import de la subvenció.
  
No hi ha cap facturació per prestació de servicis, previstos en l'estipulació huitena dels acords, amb els productors independents, per la qual cosa es deduïx que la OP núm. 190 no ha gestionat l'entrega de cítrics per a la seua transformació, dels dits productors.
  
Huité. En relació amb la documentació referida a l'aportació de matèria primera, per a tots els productes, dels productors independents, es constata:
  
- No hi ha albarans ni cap justificació documental que emparen les entrades de matèria primera.
  
- No hi ha factures per la fruita entregada per estos productors.
  
En relació amb la documentació referida a l'aportació de matèria primera, per a tots els productes, dels membres de la OP núm. 190, es constata:
  
- No hi ha cap documentació que justifique les eixides a indústria mitjançant els albarans d'origen preceptius que han d'acompanyar a cada unitat de transport.
  
- En el moment de la inspecció, l'elecció aleatòria assenyalada anteriorment del Llibre de Socis de la OP núm. 190 un total de 23 socis, pot comprovar-se que no coincidixen els noms del Llibre dels de les liquidacions presentades.
  
- Impossibilitat amb la documentació aportada per a poder quadrar els quilos entregats i les liquidacions practicades.
  
- Hi ha liquidacions duplicades amb quilos i pessetes diferents.
  
- Hi ha liquidacions per varietats on no s'especifica els quilos que han anat a indústria.
  
- Hi ha liquidacions on el líquid a percebre és zero, i el mateix import és la quantia a percebre amb els gastos meritats.
  
- No s'han aportat liquidacions amb els extractes corresponents dels socis.
  
És a dir, que no es pot garantir l'origen de la mercaderia entregada a indústria per la OP núm. 190 com a susceptible de percebre bestretes i saldos d'ajuda, ja que la falta de la documentació preceptiva impedix comprovar-ne l'origen com a procedent de socis de la pròpia OP o de productors independents amb acords.
  
Tampoc no hi ha concordança entre els llibres registres MP-1 i les sol·licituds d'ajuda amb la comptabilitat general de la OP.
  
Nové. En la comptabilitat general de la OP núm. 190 apareix el compte 600.0999 «Compres diverses citrícola indústria», per valor de 67.298.901 ptes. Estes compres, segons el representant de la OP, pertanyen, entre altres a «Josefa Blesa Bosch», «Frutas Cítrics Oliva SL» i «Frutas Furia, Fco. i Vte. Balaguer», productors que no són socis ni independents amb acords subscrits. De la mateixa manera, en la comptabilitat apareixen pagaments a estos proveïdors per la fruita entregada a laOP.
  
De la dita informació, juntament amb les irregularitats vistes en els punts seté i huité, s'extrau la conclusió que s'han realitzat entrades de matèria primera de terceres persones alienes tant a les aportacions de socis com als productors independents amb acords, que va destinada a industrialització amb ajuda comunitària, ja que no és possible acreditar comptablement les entrades provinents de productors independents amb acords i socis, tal com ja s'ha indicat.
  
Deu. De la revisió de la documentació presentada per a verificar les quantitats aportades a indústria per cada productor i els pagaments de les ajudes corresponents es deduïx el següent. Per als membres de la OP:
  
- La OP núm. 190, segons manifesta el seu representant en el moment de la inspecció, distribuïx els imports percebuts en concepte de bestretes i saldos d'ajuda de tots els productors entre tots els socis, segons la varietat i proporcional a la quantia global aportada per cada un d'ells.
  
- La OP núm. 190 presenta unes llistes que, segons manifesta, servixen de base per a pagar en el compte corrent de cada soci l'import de bestretes i saldos. No es presenten còpies de les transferències individualitzades ni llista informàtica que puga justificar la data de valor i el compte al qual s'ha realitzat la transferència. L'import global de les llistes presentades és inferior als imports percebuts per la OP. Això al marge del que exposa el punt huité d'esta relació de fets.
  
Per als productors independents:
  
- La OP núm. 190 presenta unes notes on es reflectixen les quantitats de matèria primera entregades per estos productors.
  
- No hi ha factures per l'entrega de fruita per a cap producte i, per tant, no se'n pot comprovar ni la quantitat ni el preu i, en conseqüència, el pagament mateix.
  
- Presenten unes fotocòpies de talons nominatius justificatius dels pagaments de l'ajuda. Les dates superen en tots els casos, àmpliament, els quinze dies reglamentàriament establits per la normativa comunitària. Per al producte satsuma, amb la documentació aportada, no es pot deduir que s'haja pagat als productors independents la liquidació final de l'ajuda.
  
De tot això es deduïx que no és possible verificar que la OP núm. 190 ha pagat els imports percebuts en concepte de bestretes i saldos de les ajudes als seus socis per la seua quantia global i en el termini requerit. En el cas d'independents, s'han utilitzat mitjans de pagament no autoritzats per a les bestretes i el saldo de l'ajuda i superen els quinze dies establits reglamentàriament per la normativa comunitària.
  
Onze. En el preàmbul (apartat 2) de les al·legacions presentades per la OP núm. 190 amb data 29/7/02, l'al·legant esgrimix indefensió pel fet que les actes alçades amb motiu del control de campanya preceptiu «no contemplar la fecha de su expedición real y efectiva lo que contraría el principio jurídico de la certidumbre de los actos administrativos, por lo que debe entenderse que las mismas están afectadas de nulidad debiendo retrotraerse las actuaciones al momento de la firma de las anteriores actas, previa revisión de las actuaciones realizadas».
  
Les mateixes actes existents i, per consegüent, considerades del control de campanya preceptiu són les datades el 19.7.00, firmades amb «Assabentat no conforme» pel representant de la OP núm. 190 i, per tant, sense observació explícita alguna del dit representant en relació amb la data indicada. Sobre això cal destacar que l'únic incident que consta en l'expedient és la detecció d'un error material en l'emplenament de les actes perquè no hi consta el dia (només hi constava mes i any) en què es van alçar les actes. Una errada material que va ser esmenada pels Servicis Territorials de València a instàncies del Servici de Mercats d'esta direcció general. Per descomptat, s'ha d'advertir que el text esmenat amb la incidència indicada apareix firmat tant pel representant de la OP núm. 190, novament amb la postil·la ja assenyalada, i els inspectors actuants.
  
No s'entén, per tant, les repercussions transcrites que atribuïx a este incident menor, l'únic que consta en l'expedient, respecte d'això.
  
És obvi que, d'altra banda, a la OP núm. 190 se li ha donat trasllat mitjançant l'acord d'inici de tots i cada un dels fets comprovats durant el control, així com els seus fonaments jurídics, i se li ha donat el termini reglamentari perquè presente al·legacions, dret a què s'acull l'al·legant.
  
En conseqüència, queda de manifest que en cap cas és procedent l'apel·lació a la indefensió que realitza l'al·legant, com es pot comprovar, a més, amb el text presentat de les al·legacions.
  
Dotze. El contingut de cada apartat concret d'al·legacions es limita per a cada un dels fets comprovats (des del segon fins al deu) a la manifestació següent: «No se acepta el correlativo (ací el corresponent a la relació de fets) dado que no hemos participado en la confección de la documentación que soporta el mismo, sin perjuicio de lo señalado en el punto 1 y de lo que resulte de la verdad de los hechos contrastables».
  
És a dir, no s'accepta ni tan sols que la OP núm. 190 fóra homologada com a col·laboradora; les xifres de contractació; les quantitats entregades; els imports de les bestretes i saldos de les ajudes percebudes, etc., sense donar arguments ni presentar cap documentació que desmentisquen les xifres que figuren en l'expedient. Dades totes elles provinents de l'emplenament de documentació que va realitzar la OP en el moment de la subscripció de contractes; entregues efectuades a la indústria; sol·licituds de bestretes i saldos de l'ajuda etc., dades que, necessàriament, es troben en poder de la OP núm. 190.
  
No obstant això, en les al·legacions reflectides en els punts cinqué, sisé, nové i deu, al text comú ja assenyalat s'introduïxen sengles postil·les en forma de negacions particularitzades a aquells fets sense argumentació ni cap documentació que sustente les dites negacions. En el cas del nové i deu de la relació de fets comprovats en què es reflectixen tals fets derivats de l'anàlisi de la comptabilitat de la OP núm. 190, aquelles postil·les es limiten a establir que «Señalar que nuestra entidad está auditada por una empresa especializada, a la que nos remitimos», la literalitat de la qual eximix esta direcció general de realitzar noves consideracions.
  
I els fonaments jurídics de l'acord d'inici es despatxen en les al·legacions amb una frase en què s'assegura que «?su realidad i vigencia son incuestionables pero evidentemente no son aplicables al caso que nos ocupa».
  
Als fets anteriors són d'aplicació els següents
  
Fonaments jurídics
  
Vistos el Reglament (CE) 2202/96, del Consell, pel qual s'establix un règim d'ajuda als productors de determinats cítrics; el Reglament (CE) 1169/97, de la Comissió, pel qual s'establixen disposicions d'aplicació de l'anterior; normes transitòries del FEGA d'aplicació de l'anterior, campanya 1997/98, ajuda als productors de cítrics; Llei 30/92, de 26 de novembre, de Règim Jurídic de les Administracions i del Procediment Administratiu Comú; el Decret 178/96, de 2 d'octubre, pel qual es designa l'organisme pagador i l'organisme de certificació de les despeses corresponents a la Secció Garantia del FEOGA; el Decret 35/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i l'Orde de 16 de maig de 1997, de la CAPA, per la qual es desplega el seu reglament orgànic i la resta de legislació pertinent.
  
Primer. A l'empara del que preveuen els articles 84.4 i 112 de la Llei de Règim Jurídic de les Administracions Públiques i del Procediment Administratiu Comú, és aconsellable, per raons d'economia processal, prescindir de l'audiència a l'interessat i passar a resoldre sense més tràmits, ja que per a això no es tindran en compte nous fets o documents no arreplegats en l'expedient originari.
  
Segon. El Reglament (CE) 2202/96 establix en el seu art. 1 un règim comunitari d'ajuda a les organitzacions de productors que entreguen per a la seua transformació determinats cítrics collits a la Comunitat Europea. Estan acollits a ell, entre altres productes, la taronja i clementina per a la seua transformació en sucs i clementina i satsuma per a la seua transformació en gallons. L'art. 2 del reglament al·ludit establix que el dit règim d'ajuda se sustenta en contractes que vinculen, d'una banda, a organitzacions de productors, i d'una altra, a transformadors legalment constituïts.
  
L'article 3 del mateix reglament establix la concessió d'una ajuda a les organitzacions de productors per les quantitats entregades per a la seua transformació, d'acord amb els contractes prevists.
  
Tercer. L'article. 4 del Reglament (CE) 2202/96 preveu que es beneficien del dit règim productors individuals no afiliats a les organitzacions de productors que es comprometen a comercialitzar a través d'elles la totalitat de la seua producció de cítrics destinats a la transformació i paguen una quota justificada pe les despeses de gestió. A l'efecte, l'art. 8, apart 3., del Reglament (CE) 1169/97 establix la necessitat que per a beneficiar-se de l'ajuda, els productors individuals subscriguen acords amb les organitzacions de productors signatàries de contractes amb indústries. Els dits acords han de tindre per objecte la totalitat de la producció destinada a la transformació dels dits productors individuals.
  
Quart. L'article. 8 del Reglament (CE) 1169/97 establix que l'organització de productors signatària dels contractes de transformació comunicarà a l'organisme designat per l'estat membre en què es colliran les matèries primeres la informació següent, desglossada per productes:
  
- superfície total en què es cultiven els productes, desglossada per productors associats, amb les referències de les dades cadastrals de les parcel·les de què es tracte o una indicació reconeguda com a equivalent per l'organisme de control;
  
- estimació de la collita total;
  
- estimació de la quantitat destinada a la transformació.
  
Els productors individuals de què es tracte hauran de facilitar la informació anterior a l'organització de productors signatària del contracte, la qual la transmetrà, al seu torn, a l'organisme designat per l'estat membre, en el cas que l'organització de productors faça beneficiar del règim d'ajuda a productors individuals, de conformitat amb l'apartat 1 de l'article 4 del Reglament (CE) 2202/96.
  
Cinqué. L'art. 15.2 del Reglament (CE) 1169/97 establix que en un termini de 15 dies a partir de la recepció de l'ajuda o de la bestreta, l'organització de productors pagarà als seus membres, íntegrament i mitjançant transferència bancària o gir postal, els imports percebuts.
  
Sisé. L'art. 18 del Reglament (CE) 1169/97 establix que s'efectuaran controls físics i documentals de totes les organitzacions de productors que es referiran, per a cada producte, cada campanya i cada organització de productors, almenys al 30% de:
  
a) La superfície total en què es cultiven els productes, desglossada per productors associats, amb les referències de les dades cadastrals de les parcel·les de què es tracte.
  
b) Els acords amb productors independents.
  
c) Les transferències als socis dels imports de les ajudes percebudes per la OP.
  
d) Les quantitats entregades a la transformació per a cada període d'entrega.
  
e) Les sol·licituds d'ajuda.
  
Els controls tindran per objecte comprovar:
  
a) la concordança entre les quantitats de productes entregades a la transformació en virtut de contractes, per a les quals s'hagen expedit els certificats d'entrega i les quantitats que figuren en les sol·licituds d'ajuda, i b) la concordança entre les quantitats de productes entregades a la transformació en virtut de contractes i les quantitats entregades a les organitzacions de productors pels seus membres, els membres d'una altra organització de productors i productors individuals en cas d'aplicació de l'art. 4 del Reglament (CE) 2202/96 d'una part.
  
Seté. L'art. 20.1 del Reglament (CE) 1169/97 establix que «si es comprova que l'ajuda o la bestreta d'un producte, sol·licitada per una organització de productors a càrrec d'una campanya de comercialització o un període d'entrega, és superior a l'import degut, este últim serà objecte d'una reducció quan la diferència siga deguda a declaracions o documents falsos o a una negligència greu per part de l'organització de productors. Esta disminució serà igual al doble de la diferència, incrementada amb un interés calculat d'acord amb el termini transcorregut entre el pagament i el reembors de les quantitats percebudes en excés pel beneficiari.
  
El tipus d'este interés serà l'aplicat per l'Institut Monetari Europeu a les seues operacions en ecus, publicat en el Diario Oficial de las Comunidades Europeas, «sèrie C», vigent en la data del pagament indegut i incrementat amb tres punts percentuals».
  
I en el seu apartat 2 que «en cas d'aplicació de l'apartat 1, si la diferència entre l'ajuda o la bestreta efectivament pagada i l'ajuda o la bestreta deguda supera el 20% de l'ajuda o de la bestreta deguda, el beneficiari reembossarà la totalitat de l'ajuda o de la bestreta pagada, incrementada amb un interés calculat d'acord amb l'apartat 1; si esta diferència sobrepassa el 30%, l'organització de productors perdrà a més el dret a l'ajuda a la producció per a la campanya següent».
  
Huité. Del sisé de la relació de fets es deduïx una transgressió de l'art. 8 del Reglament (CE) 1169/97.
  
Nové. Del contingut del seté, huité i nové de la relació de fets es deduïx de l'anàlisi de la comptabilitat de la OP núm. 190 que l'origen de mercaderia entregada a indústria i per la qual ha sol·licitat i cobrat unes bestretes i saldos d'ajudes corresponents no procedix dels seus socis o productors independents amb acords. És a dir, hi ha una transgressió dels arts. 3 i 4 del Reglament (CE) 2202/96, que delimita els orígens susceptibles de percebre ajudes comunitàries.
  
A més, de l'estudi de la comptabilitat de la OP núm. 190 es deduïx que no és possible comprovar la concordança exigida en l'art. 18.2b) del Reglament (CE) 1169/97.
  
Deu. L'anàlisi comptable practicada del qual es verifica el que s'exposa en el deu de la relació de fets en què es constata una transgressió de l'art. 15.2 del Reglament (CE) 1169/97 en un triple vessant. No és possible comprovar el pagament de les bestretes i saldos de les ajudes als seus socis per la seua quantia global i en el termini requerit i, en el cas dels independents, en el dit termini i la utilització de mitjans de pagament no autoritzats.
  
Onze. A conseqüència de l'anterior, i d'acord amb la relació de fets comprovats, es considera l'existència de negligència greu en l'actuació de la OP núm. 190, en l'entrega de cítrics a industrialització durant la campanya 1998/99, hi escau l'aplicació de l'art. 20.2 del Reglament (CE) 1169/97 pel que fa al reintegrament de la totalitat de les bestretes i saldos de l'ajuda percebuts durant la dita campanya.
  
En virtut de tot l'anterior, vistes les al·legacions, el dictamen jurídic corresponent i la proposta del cap d'Àrea de Garantia Agrària, resol:
  
Primer. Declarar que la OP núm. 190 ha incomplit la normativa comunitària reguladora de les ajudes per entrega de cítrics a industrialització durant la campanya 1998/99, establida pels reglaments (CE) 2202/96, del Consell, i 1169/97, de la Comissió, i altra normativa comunitària i nacional derivada. En conseqüència, procedix el reintegrament total de la subvenció concedida i pagada a la OP núm. 190, COOP. AGR. NTRA. SRA. DEL REBOLLET CV, per un total de 897.382.486 PTA (727.907,68 euros), mitjançant resolucions de 22.02.99, de 03.05.99, de 24.05.99, de 12.08.99, de 17.12.99 i de 21.2.00, per les causes mencionades, sense perjuí de les altres responsabilitats a què el dit incompliment puga donar lloc en aplicació de la legislació vigent.
  
El dit import total haurà de ser reintegrat incrementat amb els interessos corresponents aplicats pel Banc Central Europeu a les seues operacions en euros, publicat en el Diario Oficial de las Comunidades Europeas «Sèrie C», vigent en la data del pagament indegut i incrementat amb tres punts percentuals, el dit interés serà calculat d'acord amb el termini transcorregut entre el pagament i el reembors de les quantitats percebudes en excés pel beneficiari. El pagament de la quantitat exigida haurà de realitzar-lo d'acord amb l'article 20.4 del Reglament General de Recaptació aprovat per mitjà del Reial Decret 1684/1990, de 20 de desembre, i modificat per mitjà del Reial Decret 448/1995, de 24 de març.
  
Segon. per les raons anteriors, procedix denegar el pagament de l'ajuda pendent en concepte de saldo de l'ajuda per import de 9.352.854 ptes. (56.211,78 euros) per entrega de clementina per a la seua transformació en suc.
  
Tercer. A l'efecte, el Servici Territorial de la CAPA a València realitzarà totes les actuacions que resulten pertinents a fi de requerir la suma resultant, que haurà de ser reintegrada en el termini d'ingrés voluntari previst en l'article 20.4 del Reglament General de Recaptació, aprovat per mitjà del Reial Decret 1684/1990, de 20 de desembre, i modificat per mitjà del Reial Decret 448/1995, de 24 de març.
  
La present resolució no posa fi a la via administrativa i contra ella es pot interposar, en el termini d'un mes comptador des del sendemà de la seua recepció, un recurs d'alçada davant la consellera d'Agricultura, Pesca i Alimentació, de conformitat amb les disposicions dels articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.